Folketing
2012-03-20

Jamen nu er hr. Christian Langballe bare i den uheldige situation, at han må diskutere med mig. Og jeg diskuterer det og tager det op, som jeg har lyst til. Og jeg tager det borgerlige ægteskab op. Der bliver talt om, at det er familiestiftelse, der er tale om. Der må man jo bare være klar over, at i mange tilfælde sker den familiestiftelse ikke alene mellem far og mor, men mellem far, mor og en læge. I masser af tilfælde er der måske tale om en far, en mor og en mand, vi helst ikke taler om, fordi en del børn ikke har den far, de tror er deres far. Og i nogle tilfælde ender det med, at der slet ikke sker nogen familiestiftelse. I øvrigt kan man se, at det i 2010 var sådan, at over 60 pct. af de ægteskaber, der blev indgået for danske statsborgeres vedkommende, blev indgået borgerligt, så der er ikke noget religiøst i det. (Christian Langballe (DF): Hov, hov, hr. Ammitzbøll skal lige verificere tallene.) Jeg har tallene fra Danmarks Statistik her fra 2010, hvis ordføreren vil se dem bagefter. Der er masser af ægteskaber, der ikke har noget som helst med religion at gøre. Derfor bliver jeg nødt til at sige, at der bør religiøse argumenter vel slet ikke have nogen gyldighed, i forhold til om vi kan kalde det et ægteskab eller ej.